In nomine sancte et individue Trinitatis. Boni filii est indicium boni patris imitari studium. Idcirco ego, Dei largitione, Guido Nivernensis comes, pro modulo mee devotionis majorum meorum emulator existens, canonicis Premonstratensis ordinis, in suburbio Autissiodorensi Deo servientibus, concedo ut, de consuetudinario redditu illius mei ponderis quo venalia ponderantur, nihil reddant; sed, quantumcumque ad suos usus necessarios emerint, absque illius pretii redditione ponderent. Omnia etenim beneficia que ab avo, et patre, et fratre meo ante tempus consulatus mei eisdem canonicis collata sunt, quatenus quiete in perpetuum possideant laudans stabilio, et stabiliens laudo. Verum, ne eorumdem beneficiorum alicujus prava subreptione pars aliqua possit imminui, et sic pax canonicorum a me stabilita perturbari, volui ipsa beneficia litteris annotari, et premisse eleemosyne subtus ascribi: terram scilicet certis limitibus diffinitam in loco quem vulgus Vetera-Prata appellare consuevit, nunc autem ipsi fratres cognominant Capellam; molendina cum stagno et terram in territorio quod dicitur Praien, certis finibus terminatam. Quod si de predictis eidem terre adjacentibus hominibus qui possidebunt quid acquirere poterunt, si pratorum census comitis fuerit, absque censu possidebunt. Item in nemoribus quorum nomina sunt hec: Bar et Thol, arbores infructuosas que mortuum nemus appellantur, ad comburendum. Preterea, super fluvium Belche, sedem unius molendini et aque exclusam per terram suam superius et inferius molendinum necessariam, ac terram jacentem inter exclusam aque superiorem et prata inferius posita, et viam ad molendinum ducentem; ex dono fratris mei suum etiam hortum olerum, quem ipsi fratres tenent et excolunt prope eos super Ycaune fluvium, et quasdam consuetudines denariorum et annone, quas ex quibusdam possessionibus suis reddere consueverant; estallos etiam ad vendenda venalia in illa area domus quam prope portam Fiscalem acquisierunt. Denique concedo eis ut, ubicumque grangie eorum infra posse meum site sunt, animalia ipsorum, sicut vicinarum gentium animalia communiter, nullo prohibente, utantur pastura; sed etsi terras meas, aut villas alicui dedi aut dedero, eorum tamen vel rerum suarum custodiam nulli attribuo, nec in quibuslibet eorum possessionibus dominium aut justitiam aliquam alicui habere permitto. Ut igitur hec rata, inconvulsaque permaneant, feci ea litteris annotari, sigillique mei impressione muniri. Acta sunt hec, apud Autissiodorum, anno Incarnationis Domini, Mº Cº LXXº; consulatus vero mei secundo; astantibus in aula mea Garnerio, seneschallo; Stephano de Petra-Pertusa, Johanne, preposito comitis; Johanne Petro, maiore Sancti-Gervasii; Raaudo, nummulario; Symone Vezeliaci.